Jedno záhradné centrum má už Ľuboš Vrbický v Banskej Bystrici. "Keď ma kamarát oslovil, aby som od neho prevzal ďalšie vo Zvolene, nečakal som, že v ňom bude aj kaviareň," hovorí spolumajiteľ a vedúci prevádzky.
Jeseň v záhrade
Záhony s ovocnými a ozdobnými stromčekmi, rôznymi kvitnúcimi i večne zelenými kríkmi a kvetmi od výmyslu sveta sú pastvou pre oči aj samy osebe.
Dva drevené domčeky s terasami, kde je všetko sedenie z dreva, do tohto prostredia nielen zapadajú, ale sú aj doslova jeho súčasťou.
Široké kmene stromov, ktorých je medzi kaviarenským nábytkom niekoľko, sú skutočné. Len korene sú prikryté drevenou podlahou a zo strechy vyrastajú koruny nádherných vysokých borovíc.
Satori znamená v japonskom jazyku prebudenie, katarziu, povznesený stav mysle. Názov vybral pôvodný majiteľ dobre. V kaviarni tieto pocity naozaj máte.
Pri pohľade na záhradnú zeleň sa ocitnete akoby v japonskej záhrade, hoci zariadenie je tu inšpirované Bali. K tomuto indonézskemu ostrovu mal predchádzajúci majiteľ vzťah a dokazujú to aj rôzne artefakty, sochy Budhu, tapisérie na stenách.
Pocit pokoja umocňuje relaxačná hudba, ktorú však starostlivo vyberal už súčasný majiteľ. Prekvapenie je o to väčšie, že táto malá oáza sa nachádza neďaleko cesty, v blízkosti nákupných centier a obchodných a priemyselných priestorov.